Peter Christian Frølich

**Peter Christian Frølich** (født 1987) er en norsk politiker (H). Han har vært stortingsrepresentant for Hordaland siden 2013 og leder i Stortingets utenriks- og forsvarskomité siden mars 2026. Han var leder av Stortingets kontroll- og konstitusjonskomité i perioden 2021–2025. Frølich er en av grunnleggerne av foreningen Fritt Ukraina, og var styreleder fra etableringen i 2022 frem til mars 2026. Han ble medlem av Høyres arbeidsutvalg i 2025.

## Bakgrunn
Han er sønn av advokat Peter Frølich og lege Karin Wold Frølich, sønnesønn av industrimannen og motstandsmannen Peter Frølich og fetter av Høyre-politikerne Jens Frølich Holte og Jacob Mæhle. Peter Christian Frølich har to barn.

Han gikk Bergen Handelsgymnasium, gjennomførte førstegangstjeneste som militærpoliti, og tjenestegjorde seks år i Heimevernets innsatsstyrker. I studietiden arbeidet han som underviser, vekter og sjåfør. Han har mastergrad i rettsvitenskap fra Universitetet i Bergen fra 2012, og jobbet som advokatfullmektig i Kluge Advokatfirma i Bergen frem til han ble valgt inn på Stortinget i 2013.

## Politikk
Han var medlem av Bergen bystyre i perioden 2011–2015. I perioden 2011–2013 som fraksjonsleder i komiteen for oppvekst. Han har også vært viseformann i Hordaland Unge Høyre 2008–2010, formann i Bergens Unge Høyre 2010–2012, politisk rådgiver for byrådet i Bergen kommune 2010–2011 samt medlem av Unge Høyres sentralstyre 2012–2014. Som lokalpolitiker arbeidet han blant annet for å legge bybanens trasé mot Åsane i tunnel under sentrum, i stedet for å la den gå over Bryggen.

Fra 2016 til 2018 var han leder i Hordaland Høyre.

I stortingsperioden 2017 til 2021 var Frølich Høyres justispolitiske talsperson. I denne perioden forhandlet han frem en ny domstolsreform som reduserte antallet tingretter fra 60 til 23. Frølich har medvirket til å etablere Gestapomuseet i Bergen og museum i Espeland fangeleir. Frølich ble nominert på 3. plass for Høyre i Hordaland valgkrets foran stortingsvalget 2021. I oktober 2021 ble han leder av Stortingets kontroll- og konstitusjonskomité. I mars 2026 ble han leder av Stortingets utenriks- og forsvarskomité.

### Stortingskomiteer
* 2013–2017: medlem av Stortingets justiskomité
* 2017–2021: andre nestleder av Stortingets justiskomité
* 2021–2025: leder av Stortingets kontroll- og konstitusjonskomité
* 2025– 2026: medlem av Stortingets utenriks- og forsvarskomité
* 2026–: leder av Stortingets utenriks- og forsvarskomité

## Politisk podcast
Frølich drev podcasten «Stortingsrestauranten» sammen med partikollegene Henrik Asheim og Tina Bru. I podcasten diskuterte de politiske hendelser og det politiske liv; i oktober 2025 la de ned podcasten som da hadde vært i drift i rundt ti år.

## Fritt Ukraina
I oktober 2022 var Frølich en av grunnleggerne av organisasjonen Fritt Ukraina, en frivillig organisasjon som samler inn utstyr til de ukrainske styrkene som kjemper i krigen i Ukraina. Utstyret som samles inn kjøres av frivillige til Ukraina, noe Frølich har gjort flere ganger. Han er også organisasjonens styreleder. Han reiste 16 ganger til frontlinjen i Ukraina med forsyninger til soldatene. Da han ble leder av Stortingets utenriks- og forsvarskomité i mars 2026, trakk han seg som styreleder for Fritt Ukraina, for å unngå en potensielt vanskelig dobbeltrolle.

## Utmerkelser
I 2023 ble Frølich tildelt Ukrainas fortjenstorden av 3. klasse; han mottok ordenen fra Ukrainas president Volodymyr Zelenskyj. Tildelingen var begrunnet med at Frølich hadde ytet et «betydelig personlig bidrag til styrking av mellomstatlig samarbeid, støtte til suverenitet og territoriell integritet i Ukraina, og popularisering av den ukrainske staten i verden».

I 2024 ble Frølich tildelt Ukrainas nasjonale militærakademis æresmedalje og Forsvarsdepartementet i Ukrainas medalje «Defender of Ukraine».

*  Hærens vernedyktighetsmedalje (2007)
*  3. klasse av Ukrainas fortjenstorden (2023)
*  «Forsvarer av Ukraina» (2024)
*  Ukrainas nasjonale militærakademis æresmedalje (2024)

## Referanser


## Eksterne lenker
* 
*